病暑
作者：賀鑄
朝代：宋

paragraphs: 旱夏景延永，烈日天中央。
欻欻燎原野，中人如探湯。
病肺苦焦渴，吐舌生喉瘡。
蔗漿與茗飲，未易蘇膏肓。
稍驚氣象變，雲物來冥茫。
仰枕視簷際，浩浩浮滄江。
忽得灌頂偈，灑然心地凉。
雷公未鼓怒，風伯何猖狂。
掃蕩太宇空，萬影纔斜陽。
俯辭楚臺上，拱立齊鼎旁。
一介命螻蟻，敢干私雨暘。
田夫信無罪，觸熱正驅蝗。